Nkꞌie nga jꞌai kju̱a̱ nga tjíhin nga nꞌe̱kjíni̱ a̱nte Itali̱a̱,
a̱sꞌa̱i kinꞌekjasꞌen Pablo̱ ko̱ kjꞌa̱í sa já nu̱ba̱yá a̱ya ntsja nku nda̱ jun kꞌaku̱ xi ꞌmi Juli̱o̱.
Kui xi tíjñajihi̱n já jun xi ꞌmi Já juhu̱n Nda̱ títjuu̱n.
Tsitjasꞌe̱i̱n nku tsutsu xi nibaha nanki Adramiti̱o̱ xi ja ma ku̱i̱tjuhú nga ngju̱a̱i̱ nanki xi tjín a̱nte Asi̱a̱.
A̱sꞌa̱i kinꞌei̱ ni̱yá ntá.
Ta̱ ngjiko̱ni̱ Aristarco̱,
kui xi nibáha Tesaloni̱ka̱,
nanki xi tíjñajihi̱n a̱nte Macedoni̱a̱.
Ni̱stjin xi ma ndyjuu̱n tsichii̱ nanki Sidon,
ko̱ nda̱ jun Juli̱o̱ kitsꞌíhi̱n nku kju̱a̱nda Pablo̱.
Kitsjántehe̱ nga ngjitsubekꞌún já xi nda nchja̱ko̱ho̱ ko̱ nga kui jóo̱ tsjáha̱ ni xi machjéhe̱n.
A̱sꞌa̱i tsitjuko̱i̱ tsutsu yo̱ ko̱ tsitjandái̱ xjo̱ Chipre̱,
a̱tꞌaha̱ tje̱n kontra̱ni̱ ntjo̱.
Tsitjatíkjái̱ ntáchakꞌuu̱n a̱ndaihi̱ Cilici̱a̱ ko̱ Panfili̱a̱ ko̱ tsichii̱ nanki Mira̱,
nanki xi tíjñajihi̱n Lici̱a̱.
Yo̱ kisakúhu̱ nda̱ jun kꞌaku̱ nku tsutsu xi nibaha nanki Alejandria̱ ko̱ a̱nte Itali̱a̱ tífi.
Yo̱ kitsꞌínkjasꞌenni̱.
Nkjin ni̱stjin kinꞌe nda ndai̱ ni̱yá ntá ko̱ tu̱ ꞌyaha tsichu tiñai̱ a̱nkjín nanki Gnido̱.
Tje̱n kontra̱ sani̱ ntjo̱,
kui nga tsitjaha̱ni̱ a̱nkjín nanki Salmon ko̱ yꞌetjindaihi̱ xjo̱ Creta̱.
Tu̱ nku bꞌa̱há tsꞌín ꞌni kinꞌei̱ ni̱yá ntá a̱ndaihi̱ xjo̱ Creta̱.
A̱skahan tsichii̱ nku a̱nte xi ꞌmi A̱nte Tsjo Kꞌun xi tíjña maha̱ nanki Lasea̱.
Nkjin ṉkjún ni̱stjin tsꞌayani̱ nga̱tꞌaha̱ ntjo̱ ko̱ ja tíbichú tiña ni̱stjin nga chꞌon ma nga tsutsu bankínka̱á,
a̱tꞌaha̱ ja tíbichú tiña ni̱stjin chu̱nchꞌóo̱n.
Kui nga bꞌa̱ kitsúhu Pablo̱:
—Jun já,
ndzjen tímana.
Tsa kuankínndjaá,
chꞌon ka̱matꞌaán.
Nꞌe̱ndyja tsutsuu̱ ko̱ chꞌáha̱,
ko̱ santaha kju̱i̱chúkju̱a̱ nga ku̱a̱yáá ko̱ ñá.
Tu̱nga najmi kitsꞌínsihín ra̱ nda̱ jun kꞌaku̱ ni xi kitsú Pablo̱.
Tu̱ ni xi kitsúhu nda̱ xi tsꞌínko̱ tsutsuu̱ ko̱ nda̱ xi tsꞌe̱ yóo̱ tsasínñjuhu̱.
A̱nte xuꞌbo̱ ya najmi nda ma tsa yo̱ nꞌe̱kjꞌa ni̱stjin chu̱nchꞌóo̱n.
Kui nga nkjin i̱ncha kamaha xi bꞌa̱ i̱ncha kitsú nga tu̱ sahá nda tjín nga i̱ncha ku̱i̱tju yo̱,
tsa tu̱ ahá ni bꞌa̱ tsꞌín i̱ncha ku̱i̱chú Fenice̱,
nanki xi tíjñajihi̱n xjo̱ Creta̱.
Yo̱ má bichú tsutsu ko̱ nda tsꞌín sꞌentu.
Bꞌa̱ tsꞌín yo̱ ka̱ma i̱ncha tsꞌi̱ínkjꞌaha ni̱stjin chu̱nchꞌóo̱n.
A̱sꞌa̱i kitsjen nku ntjo̱ xi najmi ꞌyún,
xi nibaha a̱jin ntáchakꞌuu̱n.
Bꞌa̱ kamaha̱ jóo̱ tsa nda tsꞌín ngju̱a̱i̱ tímaha̱.
Kui nga tsitjuko̱ho tsutsuu̱ ko̱ i̱ncha ngjiko̱ tiña a̱ndai xjo̱ Creta̱.
Tu̱nga najmi tsꞌandayahá ra̱ nga kama nku ntjo̱ xi tu̱ xí ꞌyúhún,
xi nibaha a̱sun tꞌanankiu̱.
Be jóo̱ nkú ꞌmi ntjo̱.
Kui xi kikjebéfe tsutsuu̱.
Najmi ta̱ kama tsankinko̱ho̱ni̱ má nga mjeni̱.
Kui nga kikꞌa̱i̱ntehe̱ni̱ nga ngju̱a̱i̱ko̱ho̱ni̱ ntjo̱.
A̱sꞌa̱i tsitjandái̱ nku xjo̱ i̱chí xi ꞌmi Cauda̱.
Kui xi yꞌéchjaha̱ i̱chí ntjo̱,
ko̱ tu̱ ꞌyaha kamani̱ kichjuꞌyúi̱n tsutsu i̱chí xi yꞌa tsutsuu̱.
Nkꞌie nga kinꞌekjasꞌei̱n tsutsu i̱chíu̱,
a̱sꞌa̱i nꞌúꞌya̱ yꞌéꞌyúnkjáha̱ jóo̱ tsutsu chánka xi tje̱nko̱i̱ tu̱ xi najmi ku̱a̱kjahan.
I̱ncha kitsankjún tsa tsumí xi tjín a̱nte xi ꞌmi Sirte̱ kju̱a̱sꞌenjin.
Kui nga i̱ncha kikjeje̱hen najyuhu̱n tsutsuu̱,
kui xi basinyaꞌyún ntjo̱.
A̱sꞌa̱i kitsjánte nga ngju̱a̱i̱ko̱ho̱ ntjo̱.
Ni̱stjin xi ma ndyjuu̱n ꞌyún kitsjen sa ntjo̱.
Kui nga i̱ncha kikjaníkjꞌajin ntáchakꞌuu̱n chꞌáha̱ tsutsuu̱.
Ni̱stjin xi ma jahan i̱ncha kikjꞌaníkjꞌajin santaha ko̱ ni xi tsꞌínchjén nga fiko̱ tsutsuu̱.
Jꞌa nkjin ni̱stjin nga najmi kama sje ko̱ ta̱ ndaha najmi kama chji niñuu̱ ko̱ ntjo̱ xi ꞌyún tje̱nneni̱.
Bꞌa̱ tsixíi̱n nga najmi ta̱ ku̱i̱ntsu̱ba̱ha̱ni̱.
Nkjin ni̱stjin jꞌa nga najmi chumi nihi kichinei̱.
A̱sꞌa̱i Pablo̱ tsasinjña ndju ko̱ bꞌi̱ kitsú:
—Jun já,
najmi nda kinꞌo nga najmi tsasinñjunú,
nkꞌie nga tsitjuko̱o tsutsuu̱ xjo̱ Creta̱.
Un tíbenu̱u ndꞌa̱i̱ ko̱ tínꞌe ndyjo ni xi kichꞌo.
Tu̱nga ndꞌa̱i̱ bꞌa̱ tíxinnu̱u nga tjen ngaꞌyúhu̱un yjonu̱u,
a̱tꞌaha̱ najmi chꞌa ku̱a̱yá.
Tu̱ tsutsuu̱hú xi ndyja̱.
A̱tꞌaha̱ nkui jyún kabakúchjina yjoho̱ nku ntítsjehe̱ Nti̱a̱ xi tsꞌe̱na ko̱ xi tsꞌinxátꞌaha̱.
Bꞌa̱ katsúna:
“Najmi tu̱ binkjuin,
Pablo̱.
Tjíhin nga kꞌúín nginku̱n nda̱ títjun kꞌaku̱ Cesa̱r.
Nti̱a̱ná títsjáhi̱ kju̱a̱nda xuꞌbi̱ nga najmi ku̱a̱yá ngayjee̱ já xi tjíntuyáko̱hi tsutsuu̱.”
Kui bꞌa̱ maha,
jun já,
tjen ngaꞌyúhu̱un yjonu̱u.
A̱tꞌaha̱ sꞌejinna Nti̱a̱ná nga bꞌa̱ ka̱ma xi nkú nga kaꞌmina.
Tu̱nga tjíhín ni nga nku xjo̱ ku̱i̱chúko̱ná ntjo̱.
Nkꞌie nga tsichu ni̱stje̱n nga ja tjínni̱ jo tuntjáí,
ko̱ nga ja tífiko̱ni̱ ntjo̱ a̱jin ntáchakꞌun Adri̱a̱,
nkú ra̱ ma masen ni̱stje̱n kikie já xi tíi̱ncha tsꞌínko̱ tsutsuu̱ nga ja tíbichú tiñai̱ a̱nte kixiu̱.
Kui nga kikꞌachu̱ba̱ha nga na̱nka̱ha̱ ntóo̱.
Kan tjꞌion nku metru̱ kama.
A̱sꞌa̱i ngjindju sa ko̱ ta̱ kikꞌachu̱ba̱há ngáha.
Kui xi kama kan ún jo metru̱.
I̱ncha kitsankjún tsa na̱xi̱u̱ sa̱tékjoko̱ho̱,
kui nga i̱ncha kikjaníkjꞌaha ñju ni xi fáyaꞌyún tsutsuu̱.
I̱ncha mangimjehe̱ nga ki̱tsa̱ ka̱ma sen.
A̱sꞌa̱i mjehe̱ ku̱a̱nka já xi tíi̱ncha tsꞌínko̱ tsutsuu̱.
Kui nga i̱ncha kikjaníkjꞌajihin ntóo̱ tsutsu i̱chí xi kjitꞌaha̱ tsutsu chánkoo̱.
Bꞌa̱ i̱ncha kitsú nga i̱ncha kja̱níkjꞌa sa a̱nkjín tsutsuu̱ ni xi kju̱áyaꞌyúhu̱n tsutsuu̱.
Tu̱nga bꞌa̱há kitsú Pablo̱ nga kinchja̱ko̱ nda̱ jun kꞌaku̱ ko̱ já juu̱n:
—Tsa najmi kꞌúéntu já xuꞌbi̱ a̱ya tsutsuu̱,
jun najmi kꞌu̱a̱nkiu.
A̱sꞌa̱i i̱ncha tsatekjá já juu̱n nꞌúꞌya̱ xi tjítꞌa tsutsu i̱chíu̱.
I̱ncha kikjanítja̱ꞌba niu̱.
Nkꞌie nga ja tínibá ma sen,
Pablo̱ bꞌa̱ kitsúhu̱ ngayjee̱ jóo̱ nga tjíhin nga i̱ncha kji̱ne̱ nichine.
Bꞌi̱ kitsúhu̱:
—Ja tjínnu̱u jo tuntjáí ndꞌa̱i̱ nga ꞌyún tínꞌenkjíhu̱un takꞌun ko̱ nga tintsu̱ba̱ kjintíó.
Najmi tíchino ni̱ñu̱.
Tíbankihi̱nu̱u nga chi̱ne̱henu i̱chí ndꞌa̱i̱.
Ku̱a̱si̱nko̱nu̱u tu̱ xi kꞌu̱a̱nkihinu.
A̱tꞌaha̱ ndaha nku ntsja̱ku najmi ndyja̱.
Nkꞌie nga bꞌa̱ kitsú Pablo̱,
a̱sꞌa̱i jakjꞌá nku ni̱nku̱a̱n ko̱ kitsjáha̱ mábꞌa̱chjíhi̱ Nti̱a̱ná nginku̱n ngayjee̱ jóo̱.
Tsakjánya ko̱ kikjine.
A̱sꞌa̱i kama ꞌyún takꞌun ngayjee̱ já xingisoo̱ ko̱ ta̱ i̱ncha kikjine ni̱nku̱o̱n.
Jo unchan ko̱ cháte ko̱ kan ún nku maha̱ni̱ ngayjei̱ xi tintsu̱ba̱yai̱ tsutsuu̱.
Nkꞌie nga ja i̱ncha kikjine ni̱ñu̱,
a̱sꞌa̱i tu̱ xi ka̱ma kijnaha tsutsuu̱ i̱ncha kikjaníkjꞌajin ntáchakꞌuu̱n tuni̱ñu̱ xi yꞌa yóo̱.
Nkꞌie nga kama see̱n,
najmi kamankjihi̱n jóo̱ má i̱ncha tsichu.
Tu̱nga kikiehé nku a̱nte kixi má nga tjín tsumí ko̱ i̱ncha kama mjehe̱ nga ngju̱a̱i̱ko̱ tsutsuu̱ yo̱,
tsa tu̱ ahá ni ku̱i̱chúko̱.
Kui nga i̱ncha tsateꞌyúhun nꞌúꞌya̱ xi yꞌaha̱ ra̱ ni xi fáyaꞌyúhu̱n tsutsuu̱.
I̱ncha kikjanítja̱bꞌa niu̱ ko̱ kitsꞌín nda̱íhi̱ ni xi bakú ni̱yáha̱ tsutsuu̱.
A̱sꞌa̱i kingjénnkꞌa najyuhu̱n tsutsuu̱ xi basinyaꞌyún ntjo̱ tu̱ xi ngju̱a̱i̱ko̱ho̱ ra̱ ntjo̱ a̱nte kixiu̱.
Tu̱nga nkuhú a̱nte má nga tjín tsumí tsichu yóo̱.
Yo̱ kisasínkjáꞌyún a̱nkjín tsutsuu̱.
Ndaha̱chí najmi ta̱ kama kitsꞌínni̱yáha niu̱.
A̱sꞌa̱i tꞌéhe̱n ntóo̱ kikjexuba a̱stu̱n tsutsuu̱.
Bꞌa̱ i̱ncha kitsúhu̱ xinkjín já juu̱n nga i̱ncha tsꞌi̱ínkꞌien já nu̱ba̱yóo̱ tu̱ xi najmi i̱ncha ku̱a̱nkajin ntáha.
Tu̱nga mjehé ra̱ nda̱ jun kꞌaku̱ nga tsꞌi̱ínkꞌanki Pablo̱,
kui nga najmi kitsjántehe nga bꞌa̱ i̱ncha tsꞌi̱íhin jóo̱.
Tu̱ sa ní bꞌa̱ kitsú nga tjun kja̱níkjꞌajin ntá yjoho̱ xi maha̱ ntá tu̱ xi ku̱i̱chúhu a̱nte kixiu̱,
ko̱ nga já xingisoo̱ ngju̱a̱i̱ko̱ yáte ko̱ tsa tꞌíáha̱ tsutsuu̱.
Bꞌa̱ tsꞌín i̱ncha tsichuhu̱ni̱ a̱nte kixiu̱ ko̱ i̱ncha tsꞌankiyjei̱.
Nkꞌie nga tsitjujin ntái̱,
kikꞌinyani̱ nga Malta̱ ꞌmi yo̱.
Xu̱ta̱ xi tjín xjo̱ xuꞌbi̱ nda ani̱ma̱ha̱ ko̱ nda kitsꞌínkjáínni̱.
I̱ncha kitsꞌínꞌyún nku ndꞌí chánka,
a̱tꞌaha̱ nchꞌán ko̱ tsꞌí tíbꞌa kui ni̱stjiu̱n.
Jꞌáya Pablo̱ chuba chikín ko̱ yꞌéntujín ndꞌíu̱.
A̱sꞌa̱i tu̱ tsitjuhú nku ye̱ xi tíbankaha̱ ntꞌa̱i̱hi̱ ndꞌíu̱ ko̱ kikjinehe̱ ntsja Pablo̱.
Nkꞌie nga kikie xu̱ta̱ xi tjín yo̱ nga tje̱nbꞌankitꞌa ye̱ ntsja Pablo̱,
bꞌi̱ ngján kinchja̱ko̱ xinkjín.
Bꞌi̱ i̱ncha kitsú:
—Kju̱axi̱ nkꞌie nga ani̱ma̱ tsꞌínkꞌien nda̱i̱.
Ndaha tsa kuitjujin ntáchakꞌuu̱n tu̱nga Nti̱a̱ná najmi mjehe̱ tsa kꞌúéjña tíkꞌun sa.
Tu̱nga yꞌétsujnehé Pablo̱ ye̱ a̱jin ndꞌíu̱.
Ndaha̱chí najmi chumi nihi xi kamaha̱.
I̱ncha kikuyá xu̱to̱ nga ku̱i̱jin Pablo̱ ko̱ a ra̱ tje̱nꞌyún ku̱a̱yáha.
Tu̱nga bꞌa̱há tsꞌín jꞌaha chu̱ba̱ nga tíi̱ncha kuya.
Nkꞌie nga i̱ncha kikie nga najmi chumi nihi xi kamaha̱,
kitsꞌínkꞌóntjaiya kju̱a̱nkjintakꞌuhu̱n.
Bꞌa̱ i̱ncha kitsú nga nku nti̱a̱ Pablo̱.
Tiña a̱nte xuꞌbo̱ tjíhi̱n niꞌya nku nda̱ xi ꞌmi Publi̱o̱,
xi nda̱ títjuhu̱n xjo̱ Malta̱.
Kui xi kitsꞌínkjáínni̱.
Nda tsꞌín kitsꞌínsinni̱ jan ni̱stjin tjíhin.
Tu̱nga kjijña uhún na̱ꞌmihi̱ Publi̱o̱.
Chꞌin tíi̱nchaha ko̱ tífꞌaha̱.
A̱sꞌa̱i jasꞌen Pablo̱ má kjijña.
A̱skahan nkꞌie nga kinchja̱ko̱ Nti̱a̱ná,
kingjénne ntsja ko̱ kitsꞌínnkihi̱.
Nkꞌie nga bꞌa̱ kamoo̱,
ta̱ i̱ncha jꞌai ya kjꞌa̱í xu̱ta̱ un xi tjín yo̱.
Ta̱ i̱ncha kama nkihi̱.
Nkjin ni xi kitsjáni̱ xu̱to̱,
ko̱ nkꞌie nga kichjubé ngáha̱ni̱ kjꞌa̱í tsutsu ta̱ kitsjáni̱ ni xi machjén nga nꞌeé ni̱yá.